Ga̱a quisíj vata̱nꞌ yavii nu̱u̱ rque Elisabet,
ga̱a ne̱ caꞌnéé Yaꞌanj man se‑mo̱zó soꞌ síí cuꞌna̱j Gabriel caꞌa̱nj soꞌ nda̱a ꞌo̱ chumanꞌ na̱j rihaan estadó Galilea chumanꞌ cuꞌna̱j Nazaret a.
Ne̱ caꞌanj cata̱j xnaꞌanj soꞌ ꞌo̱ nana̱ rihaan ꞌo̱ chana̱ ya̱a̱n cuꞌna̱j Mariá a.
A̱j guun ya̱ xca̱j ꞌo̱ síí cuꞌna̱j José man noꞌ,
ne̱ ꞌo̱ taꞌníí taꞌnij siꞌno̱ rey cuꞌna̱j David síí cayáán ga̱a naá me soꞌ a.
Ga̱a ne̱ dan me se cuchiꞌ se‑mo̱zó Yaꞌanj rihaan Mariá,
ne̱ cataj soꞌ a:
―Ra̱cuíj Yaꞌanj mán so̱ꞌ á.
ꞌO̱ se quiꞌyaj ndoꞌo Yaꞌanj se lu̱j cheꞌé so̱ꞌ,
ne̱ ꞌo̱ yáán Yaꞌanj ga̱ so̱ꞌ ado̱nj.
Sa̱ꞌ doj avii uruún so̱ꞌ rihaan cunuda̱nj nij chana̱,
ꞌyaj Yaꞌanj a ―da̱nj cataj se‑mo̱zó Yaꞌanj rihaan Mariá a.
Tza̱j ne̱ caráyaꞌa̱nj Mariá cuno noꞌ nana̱ caꞌmii se‑mo̱zó Yaꞌanj,
ne̱ ne queneꞌe̱n noꞌ me cheꞌé caꞌmii soꞌ nana̱ vaa da̱nj maꞌ.
Ga̱a ne̱ cataj uún se‑mo̱zó Yaꞌanj rihaan noꞌ a:
―María,
se̱ cuchuꞌvíꞌ so̱ꞌ maꞌ.
Aranꞌ rá Yaꞌanj quiꞌya̱j Yaꞌanj se lu̱j cheꞌé so̱ꞌ ado̱nj.
Nari̱ꞌ so̱ꞌ neꞌej,
ne̱ cuchru̱j so̱ꞌ ꞌo̱ neꞌej sno̱ꞌo ado̱nj.
JESÚS tu̱cuꞌnáj so̱ꞌ man soꞌ á.
Síí noco̱o ndoꞌo gu̱un soꞌ,
ne̱ Taꞌníí Yaꞌanj Si̱j Uun Chij Doj cuꞌna̱j soꞌ ado̱nj.
Gu̱un soꞌ síí gu̱un chij rihaan níꞌ,
quiꞌya̱j Yaꞌanj Si̱j ꞌNi̱j Raꞌa man níꞌ a.
Ase vaa guun chij xi̱i soꞌ rey cuꞌna̱j David rihaan soj si̱j israelitá ga̱a naá roꞌ,
taꞌngaꞌ da̱nj quiꞌya̱j maꞌa̱n soꞌ gu̱un chij soꞌ rihaan soj nu̱ꞌ cavii nu̱ꞌ caꞌanj ado̱nj ―da̱nj cataj Gabriel rihaan Mariá a.
Ne̱ cataj Mariá rihaan se‑mo̱zó Yaꞌanj a:
―Chana̱ ya̱a̱n mej á.
Asa̱ꞌ caꞌve̱e cuchru̱j ꞌu̱nj neꞌej,
rá so̱ꞌ ga̱ ―taj Mariá,
xnáꞌanj noꞌ man se‑mo̱zó Yaꞌanj a.
Ga̱a ne̱ cataj se‑mo̱zó Yaꞌanj rihaan Mariá a:
―Nani̱j Nimán Yaꞌanj catu̱u̱ soꞌ nimán so̱ꞌ,
ne̱ ca̱ráán se‑nucua̱j Yaꞌanj Si̱j Uun Chij Doj mán so̱ꞌ ga̱ scachu̱nꞌ soꞌ,
ne̱ cheꞌé dan cuchru̱j so̱ꞌ neꞌej sa̱ꞌ ina̱nj rihaan Yaꞌanj,
ne̱ Taꞌníí Yaꞌanj me neꞌej cuchru̱j so̱ꞌ,
cata̱j yuvii̱ a.
Ne̱ xca̱j so̱ꞌ cuentá cheꞌé tuviꞌ cha̱na̱ so̱ꞌ Elisabet se vaa nda̱ꞌ se chana̱ itu̱un me noꞌ,
taj nii,
ne̱ nda̱ꞌ se chana̱ chij me noꞌ,
tza̱j ne̱ da̱j doj quisi̱j vata̱nꞌ yavii nuû rque noꞌ cuano̱ na̱nj á.
ꞌO̱ se Yaꞌanj me síí aꞌvee ꞌyaj cunuda̱nj a ―taj se‑mo̱zó Yaꞌanj rihaan Mariá a.
Ne̱ cataj Mariá rihaan se‑mo̱zó Yaꞌanj a:
―Cuna̱j vaa a.
Na̱nj chana̱ nu̱u̱ rihaan Yaꞌanj Si̱j ꞌNi̱j Raꞌa man níꞌ mej,
ne̱ caꞌve̱e quiꞌya̱j soꞌ nda̱a vaa cataj so̱ꞌ rihanj á ―taj Mariá rihaan se‑mo̱zó Yaꞌanj yoꞌ a.
Ga̱a ne̱ naxuun se‑mo̱zó Yaꞌanj man soꞌ a.